贈申孝子世寧
作者：馬永卿
朝代：宋

paragraphs: 六月烈日日正中，時有叛將號羣兇。
平人血染大溪浪，比屋焰照鵝湖峰。
白刃紛紛蔽行路，六合茫茫何處去。
妻見夫亡不敢啼，母棄兒奔那忍顧。
藥市申翁鬢有霜，臥病經時不下牀。
平生未省見兵革，出門正爾逢豺狼。
豺狼滿市如流水，追索金繒心未已。
可憐累世積陰功，今日將爲兵死鬼。
世寧孝行何高高，慨慷性命輕鴻毛。
此時自欲赴黄壤，欣然延頸迎霜刀。
至孝感兮天地動，白日在光百川湧。
三刀不死古今稀，一命自月神靈擁。
羣賢激賞爭作歌，要使汝名長不磨。
何時上書達天聽，詔加旌表高嵯峨。